
Guggolóstól a nemzeti italig - Pálinkafogyasztási szokások nagy elemszámú fogyasztói felmérés tükrében

A pálinkaágazat az elmúlt évtizedekben dinamikus fejlődésen ment keresztül, a pálinka mára nemzeti italunkká vált. Mindezt a jogszabályi környezet változtatásai is támogatták. Számos további szakpolitikai kérdés vetődik azonban fel, amely indokolta egy átfogó elemzés elkészítését a pálinkafogyasztási szokások tekintetében.
Vizsgálatom alapját a Földművelésügyi Minisztérium, az Agrárgazdasági Kutató Intézet és a Budapesti Corvinus Egyetem Élelmiszertudományi Karának közös felmérése képezte, amelybe lehetőségem nyílt bekapcsolódni. Kutatási módszertan szempontjából egy országosan reprezentatív nagy elemszámú (n=1014) személyes megkérdezéses fogyasztói vizsgálatot hajtottunk végre. A válaszokat kérdőívekben majd elektronikusan is rögzítettünk. Hibaszűrést követően SPSS statisztikai programmal elemeztem a válaszokat.
Kutatásom során az elsődleges vizsgálati szempont a válaszadók pálinkával kapcsolatos tudásszintjének felmérése, illetve a fogyasztási szokások és az ezeket meghatározó tényezők megismerése volt. Vizsgáltam továbbá, hogy a fogyasztók között milyen potenciális vásárlói rétegek különíthetőek el piaci szempontból.
Az eredmények alapján elmondható, hogy a válaszadók jelentős része minimális ismeretekkel sem rendelkezett a termékkel kapcsolatban. Általánosak voltak a fogalmi zavarok a pálinka előállítási helyével és lehetséges alapanyagaival kapcsolatban, amely egy átfogóbb edukációs tevékenység szükségességét mutatja.
A termék ismertségében, megítélésében és a fogyasztási szokásokban meghatározó demográfiai paraméternek bizonyult a válaszadók neme és életkora. Fontos kiemelni, hogy sokan egyfajta „háztáji” jelleget társítottak a pálinkához, amely leginkább abban mutatkozik meg, hogy a többség egyáltalán nem a kereskedelmi forgalomban szerzi be ezt a terméket, hanem az ismerőseitől kapja ajándékba vagy tőlük vásárolja.
A válaszadók szélsőségesen viszonyultak a témához, azonban klaszteranalízis segítségével sikerült elkülönítenem a főbb fogyasztói csoportokat. Jellemzően a fogyasztási gyakoriság és a pálinkához fűződő viszony mentén tapasztaltam eltérést a klaszterek között, mintsem demográfiai paraméterek tekintetében. Az elemzés által sikerült körülírni a potenciális vásárlói rétegeket életmód és általános személyiségjegyek alapján is. A tapasztalatokat összegezve olyan célzott marketingtevékenységet tartok szükségesnek, amely a minőséget állítja középpontba, és a pálinkához a komoly szakértelmet igénylő kézműves kereskedelmi termék imázsát kapcsolja.



